Arabisagar

Arabisagarra, pomeloa (Heg.) edo panplemuza (Ipar.) (Citrus x paradisi) Rutaceae familiako zuhaitza eta fruitua da.

 Izena 
Hainbat hizkuntzatan, pomelo eta panplemuza hitzak Citrus maxima espeziea izendatzeko erabiltzen dira, eta ez Citrus x paradisi espezierako; esaterako, ingelesez, danieraz eta portugaleraz pomelo esaten zaio espezieari, eta alemanez, frantsesez eta nederlanderaz panplemuza hitzaren aldaera bat.

 Deskribapena 

 Zuhaitza 
Arabisagarrondoa laranjondoaren antzekoa da eta 4-6 m inguru luze izaten da. Hostajea biribiltsua du eta adar gutxi. Adar sortu berriek arantza labur eta malguak dituzte. Landare tropikala denez, ez du hotza gustuko eta izozteek kalte handia egiten diote.

Hosto ugari ditu, berde ilun distiratsuak. Sinpleak, txandakatuak eta obalatuak dira eta ertzetan hortz txikiak dituzte. 7-15 cm arteko luzera hartzen dute. 

Loreak zuriak dira, laranjarenak baino handixeagoak eta bost petalo dituzte. Multzo txikietan agertu daitezke, bai eta bakarrik ere. Loreak oso usaintsuak dira.

 Fruitua 
Fruitua horia edo laranja kolorekoa da, eta laranja ertain bat baino bi aldiz handiagoa. Azala oso sendoa da. Barnealdeko mamia gorria da eta jateko ona da; ur ugari izaten du, eta zapore garratzekoa da. C bitamina asko du, laranjak eta limoiak bezala. Jamaikan sortua dela uste da, hibrido gisa, Citrus maxima arabisagarraren aldaera gisa.

 Erreferentziak 

 Kanpo-estekak 

Kategoria:Citrus
Kategoria:Fruituak
Kategoria:Fruitu arbolak
Kategoria:1830. urtean deskribatutako taxoiak
Kategoria:Nekazaritza tropikala